title: Ilesia de Nuestra Sinyora de l'Asumpción de Castillón d'o Puent
text: A ilesia de Nuestra Sinyora de l'Asumpción ye una ilesia d'a localidat semontanesa de Castillón d'o Puent (provincia de Uesca, Aragón).
  
  D'estilo gotico, prencipió a construyir-se en o sieglo XVI y se fació en dos etapas sobre una antiga ilesia que yera, probablement d'estilo romanico. En a primera fase de debantó a cabecera de l'edificio, o primer trampo d'a nau y dos capiellas en iste. Totz istos elementos s'adhibioron a la antiga estructura ya existent. As obras continoron en 1558, quan dos canters guipuzcuans contractatos por o concello d'a localidat espaldoron lo que remaniba d'a viella ilesia ta construyir a torre, tres nuevos trampos de nau y dos capiellas nuevas.
  
  A moda d'a epoca en o Semontano marcaba que as naus se cubriban con vueltas de crucería estrelata, pero en Castillón d'o Puent s'emplegoron vueltas de crucería quatripartita, mas simplas. Os niervols y plementos son cubiertos de tot con decoración de tornapuntas y fuellas d'o sieglo XVIII. Entre os muros exteriors no ye guaire raro trobar a-saber-las marcas de canters, como sinyal d'o suyo treballo. 
    
  A torre d'o campanal ye graniza y se puet veyer dende bells kilometros en a redolada. Por estar uno d'os eixemplos de torre mas politas d'a zona, en a epoca d'a suya construcción estió una referencia, y mesmo a torre d'a ilesia de Ponzano, feita por os mesmos canters, se fació mirando-se en la d'a ilesia de l'Asumpción de Castillón como referencia. Chunto a o suyo segundo cuerpo mos podemos trobar quatre garitons, cadagún orientato enta un d'os quatre puntos cardinals, que se construyoron ta fer-se servir como esconchuradors contra as tronadas. Quan s'escochuraba, se feban badallar amás as campanas d'o campanal.
  
  A portalada orichinal d'a ilesia se troba en a suya frontera sud. Ye formata por un arco de meyo punto, con dos semicolumnas en os cantons, dencina de dos plintos y sobre as que se puet leyer una inscripción que diz:
  
  A capiella adedicata a Sant Chusé ye sin garra dandalo a mas intresant de l'edificio. Ye a primera que mos trobamos en o costato dreito y ye zarrata por una barana de fierro de forcha. En un d'os suyos muros trobamos un sepulcre con un fegura humana chacent y un lión a os suyos pietz. Debant bi ha decoración con relieus. O muro de l'altar ye obra d'o pintor balbastrense Francisco Zueras, qui lo fació en a decada de 1940.
  
  A la ezquierda se troba una capiella posterior, adedicata a Sant Antón de Padua. Se i accede a traviés d'un gran arco de meyo punto con decoracions barrocas de cheso en as que trobamos diferents feguras vechetals, ánchels y dominando o conchunto a Sant Miguel Arcánchel acotolando a o Diaple. A planta d'a capiella ye rectangular y en as pechinas d'a suya cupula se troban representacions d'os quatre evanchelistas.
  
  Vinclos externos
  
   Información d'a ilesia
   Pachina web d'o Concello de Castillón d'o Puent
  
  Asumpción de Castillón d'o Puent
  Asumpción de Castillón d'o Puent
  Asumpción de Castillón d'o Puent
  Asumpción de Castillón d'o Puent
  Castillón d'o Puent
  Castillón d'o Puent